HYPERHIDROSE

HVA ER HYPERHIDROSE?

Hyperhidrose defineres som uttalt, ikke-funksjonell svetting på grunn av overdreven nervestimulering av svettekjertlene.

Svetting skyldes stimulering av svettekjertlene via det autonome («selvstyrte») nervesystemet. Denne stimuleringen av svettekjertlene aktiveres vanligvis av ulike stress-stimuli som varme, smerte og spenning.

Hyperhidrose kan være lokalisert eller generalisert. Ved lokalisert form vil det være økt svetting i håndflater, fotsåler, armhuler, lysker eller ansikt. Ved generalisert form vil det være økt svetting fra store kroppsoverflater, for eksempel hele overkroppen.

SYMPTOM

Våte håndflater kan gjøre det vanskelig å bruke hendene i praktisk arbeid, og det kan oppleves sjenerende å håndhilse. Økt armhulesvette, lyskesvette og fotsvette kan medføre lukt og svettemerker på klær og sko, med behov for å ta med ekstra skjorte/sokker/underbukse til skole eller jobb. Noen planlegger nøye for ikke å stresse og dermed forverre svettingen: gå på jobb i god tid, kald dusj for å unngå ettersvette osv. Mange opplever hyperhidrose som sosialt hemmende.

BEHANDLING MED ALUMINIUMKLORID

Lokalbehandling med aluminiumklorid er førstevalg ved hyperhidrose, og ofte tilstrekkelig dersom behandlingen gjennomføres korrekt. Det finnes ulike varianter å få kjøpt på apoteket, og hvilken du bør velge avhenger av hvor på kroppen du svetter:

• Stop 24 Roll on: armhuler

• Stop 24 fotkrem: fotsåler

• Stop 24 krem: hele kroppen inkludert ansikt

• Stop 24 spray: hele kroppen unntatt ansikt

• Aluminiumklorid 25% liniment: armhuler, håndflater, fotsåler

• Transpirasjonsvann NAF liniment (20%): armhuler, håndflater, fotsåler

HVORDAN GJØR DU DET?

• Det er lurt å starte behandlingen om kvelden

• Dusj og tørk deg godt

• Smør middelet på i et tynt lag over område med økt svetting

• Vask av middelet om morgenen

• Gjenta behandlingen hver kveld i 5 dager

• Deretter anbefales vedlikeholdsbehandling med påføring 2 faste dager i uken

Eventuell irritasjon av huden som følge av behandlingen kan dempes med reseptfri Hydrokortison krem brukt i noen dager.

ANNEN BEHANDLING

• Iontoforese: hyperhidrose i håndflater og/eller fotsåler (se eget skriv)

• Kirurgi: hyperhidrose i armhuler

• Oksybutynin tabletter: generalisert hyperhidrose (se eget skriv)

• (Botox-injeksjoner: ved lokalisert hyperhidrose. Tilbys ikke på Hudavdelingen)

LYKKE TIL !

Har du spørsmål, kan du henvende deg til:

Hudavdelinga

Telefon: 55973950

www.helsebergen.no